CELEX: 52014XG0606(01)
Language: sk
Date: 2014-06-06 00:00:00
Title: Závery Rady o reforme riadenia colnej únie EÚ

6.6.2014   
            
            
               SK
            
            
               Úradný vestník Európskej únie
            
            
               C 171/1
            
         ZÁVERY RADY O REFORME RIADENIA COLNEJ ÚNIE EÚ
   2014/C 171/01
   RADA EURÓPSKEJ ÚNIE,
   PRIPOMÍNAJÚC:
   
               —
            
            
               záväzok a príspevok colnej únie EÚ k cieľom Európskej únie, ako sa uvádzajú v článku 2 Zmluvy o EÚ,
            
         
               —
            
            
               skutočnosť, že colná únia EÚ je jedným z najúspešnejších príkladov európskej integrácie a európskej politiky,
            
         
               —
            
            
               skutočnosť, že colná únia EÚ sa opiera o komplexný právny rámec a že na základe neho patrí do výlučnej právomoci Únie, avšak zodpovednosť za vykonávanie colných predpisov, ako aj za spoluprácu na tento účel nesú predovšetkým členské štáty,
            
         
               —
            
            
               oznámenie Európskej komisie z 21. decembra 2012 o stave colnej únie (1), v ktorom sa Európsky parlament a Rada vyzývajú, aby začali dialóg so zainteresovanými stranami o vymedzení priorít a reforme riadenia colnej únie EÚ,
            
         
               —
            
            
               závery Rady o pokroku týkajúcom sa stratégie vývoja colnej únie EÚ z 10. decembra 2012 (2), v ktorých sa upriamila pozornosť okrem iného aj na nevyhnutnosť zlepšiť vnútorné riadenie colnej únie EÚ, na spoluprácu s inými agentúrami a súkromným sektorom, ako aj na dôraz na podmienky a zdroje, aby sa hospodárskym subjektom mohli poskytovať čo najlepšie služby,
            
         
               —
            
            
               správu pracovnej skupiny generálnych riaditeľov na vysokej úrovni, ktorá sa zaoberá výzvami a návrhmi obsiahnutými v oznámení Komisie o stave colnej únie EÚ,
            
         
               —
            
            
               záväzok Európskej komisie predložiť podrobný plán krokov v súvislosti s riadením colnej únie EÚ do roku 2014,
            
         
               —
            
            
               skutočnosť, že celkovým cieľom riadenia je zlepšenie efektívnosti fungovania colnej únie EÚ, a to čo najefektívnejším spôsobom z hľadiska nákladov a s ekonomickým využitím zdrojov na úrovni EÚ, ako aj členských štátov,
            
         BERÚC DO ÚVAHY:
   
               —
            
            
               že colná únia EÚ z hľadiska objemu činností, zavádzania informačných technológií a z hľadiska politík a právnych predpisov zaznamenala významný vývoj,
            
         
               —
            
            
               že v záveroch samohodnotenia colných správ vykonanom v roku 2010 sa vyzvalo na aktualizáciu a skvalitnenie riadenia vykonávania colnej únie EÚ,
            
         
               —
            
            
               závery štúdie Komisie o hodnotení colnej únie EÚ,
            
         
               —
            
            
               že potreba rýchlo reagovať na vyvíjajúce sa politické potreby, na požiadavky od zainteresovaných strán a na meniace sa globálne podnikateľské prostredie si vyžaduje služby na vysokej úrovni vo všetkých oblastiach fungovania colnej únie EÚ a meranie výsledkov,
            
         
               —
            
            
               dôležitosť úzkych kontaktov s hospodárskymi subjektmi a obchodnou komunitou, ktoré sú prostriedkom podpory a uľahčenia zákonného obchodovania a rozvoja efektívnych stratégií pri náležitom zohľadnení ich obchodných modelov,
            
         
               —
            
            
               aténske vyhlásenie, ktoré schválili riaditelia colných správ členských štátov EÚ a GR Komisie TAXUD 21. marca 2014, v ktorom vyjadrili silnú podporu záverom pracovnej skupiny generálnych riaditeľov na vysokej úrovni pre reformu riadenia, a predovšetkým na to, že 28 členských štátov jednomyseľne schválilo referenčný rámec skupiny pre colnú politiku, uvedený v prílohe,
            
         UZNÁVAJÚC:
   
               —
            
            
               že opatrenia prijaté na zlepšenie fungovania colnej únie EÚ by vzhľadom na to, že colná únia EÚ vo všeobecnosti funguje dobre, mali byť svojou povahou doplnkové a v prvom rade by sa mali opierať o existujúce štruktúry a postupy a mali by sa v nich primerane zohľadniť budúce výzvy riadenia v colnej oblasti,
            
         
               —
            
            
               úlohu colných orgánov ako hlavného subjektu zodpovedného za dohľad nad medzinárodným obchodom a ich úlohu pri uľahčovaní obchodu, ochrane finančných záujmov a spoločnosti,
            
         
               —
            
            
               že úloha colných orgánov sa za posledné roky výrazne zmenila, keďže plnia čoraz väčší rozsah úloh v iných oblastiach ako len v oblasti zvyšovania príjmov a pašovania, a že je dôležité tento príspevok na politickej úrovni správne pochopiť a podporiť, a to aj na úrovni Rady ministrov a na úrovni širokej verejnosti,
            
         
               —
            
            
               dôležitosť integrovanejšieho prístupu k tvorbe politiky vo všetkých oblastiach súvisiacich s colnou oblasťou, čo je kľúčová priorita pre lepšie fungovanie colnej únie,
            
         
               —
            
            
               prekážky v oblasti financií a zdrojov, ktorým členské štáty čelia pri realizácii nových politík a vývoji IT systémov,
            
         VYZÝVA KOMISIU A ČLENSKÉ ŠTÁTY, ABY:
   
               —
            
            
               zabezpečili rovnocennosť výsledkov vo vykonávaní colných predpisov a zlepšili meranie výkonnosti vymedzením príslušných oblastí a vypracovaním vhodných kľúčových ukazovateľov výkonnosti (KPI),
            
         
               —
            
            
               rozvinuli účinnú a nákladovo efektívnu užšiu spoluprácu a podľa možností spoločnú činnosť členských štátov a členských štátov a Komisie. V tomto kontexte by sa výmeny osvedčených postupov mali doplniť o zváženie konkrétnych oblastí, v ktorých bude užšia spolupráca a spoločná činnosť hmatateľným prínosom pre členské štáty a EÚ ako celok, a to aj vrátane spoločného využívania zdrojov pri vykonávaní colných postupov. Iniciátorom spoločnej činnosti môžu byť členské štáty, ktoré si želajú prehĺbiť spoluprácu, s primeraným zapojením Komisie a spoločná činnosť by mala mať jasne stanovený rozsah, mala by sa opierať o relevantné obchodné prípady a o vhodné právne nástroje a právomoci a mala by posilňovať konkurencieschopnosť EÚ,
            
         
               —
            
            
               vypracovali dlhodobú a súdržnú stratégiu pre spoločne spravované a prevádzkované IT systémy vo všetkých oblastiach súvisiacich s colnými záležitosťami a pri tom zohľadnili obmedzené zdroje a finančné dôsledky,
            
         
               —
            
            
               prijali vhodné opatrenia na prehĺbenie kontaktov a koordinácie colných orgánov s inými agentúrami pôsobiacimi v oblasti uľahčovania obchodu a bezpečnosti a ochrany medzinárodného dodávateľského reťazca,
            
         
               —
            
            
               vyvinuli potrebné úsilie na dosiahnutie integrovanejšieho prístupu k vývoju politiky vo všetkých oblastiach súvisiacich s colnými záležitosťami na úrovni EÚ aj členských štátov,
            
         
               —
            
            
               zabezpečili pevné a systematické kontakty colných orgánov s obchodnou komunitou na úrovni EÚ aj členských štátov v záujme vypracovania riešení, ktoré sú v súlade s obchodnými modelmi súvisiacimi s obchodnými a colnými záležitosťami a medzinárodnými štandardmi.
            
         VYZÝVA KOMISIU, ABY:
   
               —
            
            
               v úzkej spolupráci s členskými štátmi preskúmala a racionalizovala orgány a expertné skupiny zapojené do vykonávania colnej únie EÚ na úrovni EÚ,
            
         
               —
            
            
               schválila pripojený referenčný rámec pre skupinu pre colnú politiku.
            
         VYZÝVA SKUPINU PRE COLNÚ POLITIKU, ABY:
   
               —
            
            
               s okamžitou platnosťou vykonala pripojený referenčný rámec pre skupinu pre colnú politiku.
            
         VYZÝVA ČLENSKÉ ŠTÁTY A BUDÚCE PREDSEDNÍCTVA, ABY:
   
               —
            
            
               preštudovali a vyhodnotili možnosti strategickejšieho využitia pracovných skupín v colnej oblasti a ich čo najlepšieho začlenenia do štruktúry Rady vrátane mechanizmu podávania správ a aby Rade podľa potreby predložili príslušný návrh,
            
         
               —
            
            
               podnikli primerané kroky na posilnenie úlohy colnej oblasti v rámci Rady na politickej úrovni.
            
         
      (1)  COM(2012) 791.
   
      (2)  Ú. v. EÚ C 80, 19.3.2013, s. 11.
   
      PRÍLOHA I
      Skupina pre colnú politiku (SCP)
      Referenčný rámec
      
         Členstvo
      
      Skupinu pre colnú politiku tvoria generálni riaditelia colných správ v každom členskom štáte Európskej únie a Európskej komisie. SCP predsedá Európska komisia.
      
         Úloha
      
      Úlohou SCP je:
      
                  —
               
               
                  poskytovať strategické politické poradenstvo Európskej komisii v otázkach colnej politiky a v súvislosti s možnosťami skvalitňovania fungovania colnej únie EÚ,
               
            
                  —
               
               
                  poskytovať kolektívne vedenie pre efektívne a účinné fungovanie colnej únie EÚ vrátane vedenia v záležitostiach vykonávania operačnej politiky,
               
            
                  —
               
               
                  vymieňať si najlepšie postupy a informácie o vznikajúcich rizikách a problémoch so súladom s právnymi predpismi,
               
            
                  —
               
               
                  poskytovať strategický dohľad, riadenie a usmerňovanie pri práci rozličných výborov a skupín pôsobiacich v rámci programu Colníctvo 2020 vrátane riešenia rozporov v stanoviskách, ktoré môžu vznikať pri práci iných výborov a skupín, usmerňovať prácu týchto výborov a skupín a poskytovať poradenstvo Komisii, pokiaľ ide o potrebu zriaďovať alebo zrušovať výbory alebo skupiny, a to na základe hodnotenia prínosu ich práce,
               
            
                  —
               
               
                  poskytovať fórum pre úvodné strategické diskusie okrem iného aj:
                  
                              —
                           
                           
                              o vznikajúcich alebo plánovaných návrhoch nových iniciatív v oblasti colnej politiky alebo plánovaných právnych predpisoch, ktorými sa zmení existujúca colná politika alebo ktoré budú mať vplyv na existujúcu colnú politiku alebo ovplyvnia operačné postupy,
                           
                        
                              —
                           
                           
                              o záležitostiach vykonávania operačnej politiky, ktoré vyplývajú z nových právnych predpisov,
                           
                        
                              —
                           
                           
                              o otázkach, ktoré ovplyvnia organizáciu, riadenie ľudských zdrojov (vrátane programov odbornej prípravy a vzdelávania), rozpočet alebo kapacity v členských štátoch,
                           
                        
                              —
                           
                           
                              o výbere monitorovacích činností, ich spustení a hodnotení, ako aj ich výsledkoch,
                           
                        
                              —
                           
                           
                              o všetkých otázkach, na ktorých sa môžu členovia SCP dohodnúť ako na otázkach strategickej povahy a ktoré patria do rozsahu úlohy SCP.
                           
                        
            Európska komisia v kontexte dohodnutej úlohy SCP vo vhodnom čase požiada členské štáty o poradenstvo k príslušným otázkam.
      
         Zasadnutia
      
      Zasadnutia SCP sa budú konať najmenej trikrát ročne, a ak to bude potrebné, aj častejšie. Európska komisia vypracuje program zasadnutí po konzultácii s členskými štátmi a so zreteľom na úlohu SCP.
      
         Programy a rokovací poriadok
      
      Program SCP bude obsahovať body A a body B. Body programu v časti A budú mať len informačný charakter a členom SCP sa pred zasadnutím poskytnú v papierovej podobe. Body programu v časti A nebudú počas zasadnutia predmetom prezentácie ani rokovania s výnimkou prípadu, keď členský štát alebo Európska komisia najmenej týždeň pred zasadnutím oznámi, že vec bude predmetom rokovania, a jasne sformuluje charakter a rozsah záležitosti, o ktorej sa má rokovať. O bodoch programu v časti B sa bude rokovať a rozhodovať.
      Žiadosť členského štátu o zaradenie nejakého bodu do časti B sa s výnimkou prípadu, keď daný bod nepatrí jednoznačne do rozsahu pôsobnosti SCP, zohľadní v programe nasledujúceho zasadnutia SCP.
      Európska komisia na žiadosť najmenej 25 % členov SCP vypracuje správu o konkrétnej záležitosti alebo téme relevantnej z hľadiska úlohy SCP okrem výnimočných situácií podľa dohody v rámci SCP; o správe sa v určitom časovom rámci bude rokovať v rámci SCP.
   
   
      PRÍLOHA II
      
         Aténske vyhlásenie k reforme riadenia colnej únie EÚ
         Seminár na vysokej úrovni o reforme riadenia colnej únie EÚ
         RIADITELIA COLNÝCH SPRÁV ČLENSKÝCH ŠTÁTOV EÚ A GR EURÓPSKEJ KOMISIE TAXUD, KTORÍ SA ZIŠLI NA ZASADNUTÍ 20. A 21. MARCA 2014 V ATÉNACH,
         PRIPOMÍNAJÚC:
         záväzok a príspevok colnej únie EÚ k cieľom Európskej únie, ako sa uvádzajú v článku 2 Zmluvy o EÚ,
         oznámenie Európskej komisie z 21. decembra 2012 o stave colnej únie EÚ [COM(2012) 791], v ktorom sa Európsky parlament a Rada vyzývajú, aby začali dialóg so zainteresovanými stranami o vymedzení priorít a reforme riadenia colnej únie EÚ,
         závery Rady o vývoji colnej únie EÚ z 19. marca 2013, v ktorých sa upriamila pozornosť na nevyhnutnosť zlepšiť vnútorné riadenie colnej únie EÚ, na spoluprácu s inými agentúrami a súkromným sektorom, ako aj na dôraz na podmienky a zdroje, aby sa hospodárskym subjektom mohli poskytovať čo najlepšie služby,
         skutočnosť, že colná únia EÚ je jedným z najúspešnejších príkladov európskej integrácie a európskej politiky,
         skutočnosť, že colná únia EÚ sa opiera o komplexný právny rámec a že na základe neho patrí do výlučnej právomoci Únie, avšak zodpovednosť za vykonávanie colných predpisov, ako aj za spoluprácu na tento účel nesú predovšetkým členské štáty,
         predchádzajúce vyhlásenia riaditeľov národných colných správ, ktorých cieľom bolo podnietiť diskusiu o možnostiach nových foriem spolupráce medzi členskými štátmi a medzi členskými štátmi a Komisiou s cieľom reformovať riadenie colnej únie EÚ (napr. vyhlásenia z Prahy alebo z Ruky),
         správu pracovnej skupiny generálnych riaditeľov na vysokej úrovni, ktorá sa zaoberá výzvami a návrhmi obsiahnutými v oznámení Komisie o stave colnej únie EÚ,
         záväzok Európskej komisie predložiť podrobný plán krokov v súvislosti s riadením colnej únie EÚ do roku 2014,
         skutočnosť, že celkovým cieľom riadenia je zlepšenie efektívnosti fungovania colnej únie EÚ, a to čo najefektívnejším spôsobom z hľadiska nákladov a s ekonomickým využitím zdrojov na úrovni EÚ, ako aj členských štátov,
         dôležitosť úzkych kontaktov s hospodárskymi subjektmi a obchodnou komunitou, ktoré sú prostriedkom podpory a uľahčenia zákonného obchodovania a vývoja účinných stratégií pri náležitom zohľadnení ich obchodných modelov,
         BERÚC DO ÚVAHY:
         že colná únia EÚ z hľadiska objemu činností, zavádzania informačných technológií a z hľadiska politík a právnych predpisov zaznamenala významný vývoj,
         že v záveroch o samohodnotení colných správ vykonanom v roku 2010 sa vyzvalo na aktualizáciu a skvalitnenie riadenia vykonávania colnej únie EÚ,
         závery štúdie o hodnotení colnej únie EÚ,
         že potreba rýchlo reagovať v situácii vyvíjajúcich sa politických potrieb, požiadaviek od zainteresovaných strán a meniaceho sa globálneho podnikateľského prostredia si vyžaduje, aby sa naďalej poskytovali služby na vysokej úrovni vo všetkých oblastiach fungovania colnej únie EÚ a vykonávalo sa meranie výsledkov,
         že existuje silná podpora záverom pracovnej skupiny generálnych riaditeľov na vysokej úrovni, a predovšetkým že 28 členských štátov jednomyseľne schválilo referenčný rámec skupiny pre colnú politiku uvedený v prílohe,
         ZOHĽADŇUJÚC UVEDENÉ SA V SÚVISLOSTI S PRESKÚMANÍM RIADENIA COLNEJ ÚNIE EÚ DOHODLI NA TOM:
         že opatrenia prijaté na zlepšenie fungovania colnej únie EÚ by vzhľadom na to, že colná únia EÚ vo všeobecnosti funguje dobre, mali byť svojou povahou doplnkové a v prvom rade by sa mali opierať o existujúce štruktúry a postupy.
         Na základe toho by sa osobitná pozornosť mala venovať týmto oblastiam:
         
            Zabezpečenie rovnocennosti výsledkov vo vykonávaní colných predpisov.
         
         Jednotné právne predpisy a harmonizované vykonávanie sú mimoriadne dôležité pre efektívne fungovanie colnej únie EÚ, pričom je dôležité zabezpečiť rovnocenné výsledky a v tejto súvislosti zlepšiť meranie výkonnosti vymedzením príslušných oblastí a vypracovaním vhodných kľúčových ukazovateľov výkonnosti (KPI).
         
            Nadväzovanie užšej spolupráce a spoločná činnosť
         
         Nepochybne existuje potenciál pre užšiu spoluprácu medzi členskými štátmi. Zvýšenie účinnosti, a to čo najefektívnejším spôsobom z hľadiska nákladov, si vyžaduje, aby členské štáty a Komisia zvážili konkrétne oblasti, v ktorých bude spolupráca a spoločná činnosť prínosom pre členské štáty aj pre EÚ ako celok. Výmena osvedčených postupov by sa mala doplniť zvážením a zorganizovaním spoločných činností, a to predovšetkým v týchto oblastiach: odborná príprava colných úradníkov; zjednodušené postupy a SHS; riadenie rizika a krízové riadenie; konzistentné predbežné rozhodnutia, t. j. záväzná informácia o nomenklatúrnom zatriedení tovaru a pôvode; konzistentné postupy hodnotenia; interoperabilita IT systémov s využitím hybridného prístupu.
         Členské štáty, ktoré si želajú prehĺbiť spoluprácu, a to aj vrátane spoločného využívania zdrojov pri vykonávaní colných postupov, čo by malo viesť k významným úsporám na úrovni členských štátov aj EÚ, môžu s primeraným zapojením Komisie iniciovať spoločnú činnosť, ktorú podporia obchodnými prípadmi.
         
            Vypracovanie dlhodobej vízie a stratégie pre IT
         
         Je potrebné vypracovať dlhodobú a súdržnú stratégiu pre spoločne riadenú a prevádzkovanú IT podporu v oblastiach súvisiacich s colnými záležitosťami pri zohľadnení prekážok, pokiaľ ide o zdroje, a finančných dôsledkov.
         
            Kontakt s ďalšími orgánmi
         
         Colné orgány sú hlavným subjektom zodpovedným za dohľad nad medzinárodným obchodom. Kľúčovou prioritou pre lepšie fungovanie colnej únie je integrovanejší prístup k tvorbe politiky, ktorý zahrnie spoločné úsilie Komisie a členských štátov. Z hľadiska efektívnosti má rozhodujúci význam kontakt a koordinácia colných orgánov s ďalšími agentúrami, čo môže priniesť výhody aj pri využívaní obmedzených zdrojov.
         
            Zabezpečenie úzkych kontaktov s obchodnou komunitou
         
         Vo svete, v ktorom stále rastie vzájomná závislosť a rozširujú sa dodávateľské reťazce, sa efektívnosť colných orgánov posudzuje nielen na základe ochrany, ktorú poskytujú spoločnosti a verejným financiám, ale aj podľa rýchlosti, s akou konajú pri riadení zákonného obchodovania. Dobré riadenie colnej únie EÚ si vyžaduje pevné a systematické kontakty colných orgánov s obchodnou komunitou na úrovni EÚ aj členských štátov v záujme vypracovania riešení, ktoré sú v súlade s obchodnými modelmi a medzinárodnými štandardmi.
         
            Zlepšovanie politického vnímania colných orgánov
         
         Úloha colných orgánov sa za posledné roky výrazne zmenila, keďže plnia čoraz väčší rozsah úloh v iných oblastiach ako len v oblasti zvyšovania príjmov a pašovania. Je dôležité tento príspevok na politickej úrovni správne pochopiť a podporiť, a to aj na úrovni Rady ministrov a na úrovni širokej verejnosti. V tejto súvislosti by sa mal dať podnet na vypracovanie štúdie o efektívnejšom strategickom využívaní pracovných skupín v colnej oblasti v Rade a ich čo najlepšom začlenení do štruktúry Rady.
         Naplnenie týchto priorít si vyžaduje posilnenie koordinácie colnej politiky v EÚ. To si bude vyžadovať „nový začiatok“ tým, že sa preskúmajú a zracionalizujú orgány a expertné skupiny zapojené do vykonávania colnej únie EÚ na úrovni EÚ. Pri vykonávaní pripojeného referenčného rámca by skupina pre colnú politiku, ktorá poskytuje poradenstvo Komisii v záležitostiach colnej politiky, mala byť proaktívna a mala by sa zamerať na stratégiu pre ďalší postup a na postupné operačné vykonávanie.
         
            Uvítali by prijatie záverov Rady o oznámení o stave colnej únie EÚ.